
Va ser un castelloní entregat en cos i ànima a la vida social i participativa de Castelló d’Empúries.

Poca presentació cal per explicar avui qui va ser en Fernando Arnau Cortal. Una persona sobradament coneguda per tots els castellonins gràcies a la seva incondicional implicació en els esdeveniments del nostre municipi. Ha estat una persona que, des dalt dels seus cavalls, ha sabut guanyar-se la complicitat i l’admiració de centenars de castellonins. Va saber transmetre la seva particular passió pels animals amb els innombrables actes als quals va participar i va saber organitzar.

La Cavallada, Sant Antoni Abat, el torneig del Terra de Trobadors... un munt d’activitats que va saber apropar a tots els veïns de Castelló amb la seva particular simpatia, el seu admirable caràcter i la seva incondicional voluntat de col·laboració i participació.

Després de lluitar contra una llarga malaltia, ahir va morir a l’edat de 75 anys, però de ben segur que romandrà viu a la memòria d’aquells que van compartir, com ell, el treball pels altres. El seu etern lliurament per l’altruisme li ha valgut, aquest any, el reconeixement de la Corporació Municipal amb el guardó Espiga i Timó.

Descansi en pau, Fernando!

L'Ajuntament de Castelló d'Empúries transmet el pèsam a la família i s'afegeix al dol per la pèrdua d'aquest castelloní.
